പ്രതീക്ഷ കൈവിടാതെ പൂകച്ചവടക്കാര് കണ്ണൂര്: കൊവിഡിനെ തുടര്ന്ന് വിപുലമായ ഒാണാഘോഷമില്ലെങ്കിലും പൂ വിപണിയില് പ്രതീക്ഷ അര്പ്പിച്ച് കച്ചവടക്കാര്. പരമാവധി പൂക്കള് വിപണിയിലെത്തിക്കാനുള്ള ശ്രമത്തിലാണ് വ്യാപാരികള്. കര്ണാടക, മധുര, കോയമ്ബത്തൂര് തുടങ്ങിയിടങ്ങളില് നിന്നാണ് പ്രധാനമായും പൂക്കള് കേരളത്തിലേക്കെത്തുന്നത്. ഇത്തവണ പൂക്കള്ക്ക് വിലയും കൂടുതലാണ്. ചെക്ക്പോസ്റ്റുകളില് പരിശോധന കര്ശനമാക്കിയതും കര്ണാടകയിലെ പ്രധാന ഉത്സവമായ വരലക്ഷ്മി പൂജാഘോഷങ്ങള് നടക്കുന്നതും വിലകൂടാന് കാരണമായി. കര്ണാടകയില് വരലക്ഷ്മി പൂജാഘോഷങ്ങള് നടക്കുന്നതിനാല് പൂക്കള്ക്ക് ഡിമാന്ഡ് ഏറെയാണ്. കേരളത്തിലേക്ക് കയറ്റി അയയ്ക്കുമ്ബോള് വില വീണ്ടും വര്ദ്ധിക്കും. ഓണത്തോടനുബന്ധിച്ചുള്ള ദിവസങ്ങളില് വില വര്ദ്ധിക്കാനാണ് സാധ്യത. അത്തം തുടങ്ങിയത് മുതല് കച്ചവടക്കാര് പ്രതീക്ഷയിലാണെങ്കിലും കോളേജുകള്, സ്കൂളുകള്, ഓഫീസുകള്, ക്ലബ്ബുകള് തുടങ്ങി എല്ലായിടത്തും ഓണാഘോഷ പരിപാടികള്ക്ക് നിയന്ത്രണമേര്പ്പെടുത്തിയത് വിപണിയെ തളര്ത്തിയിട്ടുണ്ട്. കഴിഞ്ഞ തവണ ഓണാഘോഷങ്ങള് ഇല്ലാതിരുന്നതിനാല് കര്ഷകരില് പലരും പൂക്കൃഷി ഉപേക്ഷിച്ചിരുന്നു. ഇതോടെ മുന് വര്ഷങ്ങളില് ലഭിച്ചതുപോലെയുള്ള പൂക്കള് ഇത്തവണ എത്തില്ലെന്ന് വ്യാപാരികള് പറഞ്ഞു. ആരാധാനാലയങ്ങളില് സന്ദര്ശകര്ക്ക് വിലക്കേര്പ്പടുത്തിയതും കല്യാണചടങ്ങ് ലളിതമാക്കിയതും വിപണിയെ സാരമായി ബാധിച്ചുവെന്ന് കച്ചവക്കാര് പറയുന്നു. പ്രതീക്ഷ ഒാണ്ലൈനില് വിവിധ സംഘടനകളും മറ്റും ഓണ്ലൈന് വഴി നടത്തുന്ന പൂക്കള മത്സരങ്ങളിലാണ് കച്ചവടക്കാരുടെ പ്രതീക്ഷ. സാധാരണ അത്തം തുടങ്ങുന്നത് മുതല് പൂവിപണിയില് റെക്കോര്ഡ് വില്പ്പനയാണ് നടക്കാറുള്ളത്. എന്നാല് ഇക്കുറി തുടക്കം മുതല് വലിയ കച്ചവടമുണ്ടായിട്ടില്ല.സാധാരണ സ്റ്റേഡിയം കോര്ണര്, പ്രസ്സ് ക്ലബ്ബ് പരിസരം,കാള്ടെക്സ് എന്നിവിടങ്ങളിലെല്ലാം പൂ വിപണി സജീവമായിരുന്നു. ഇക്കുറി ഇവിടങ്ങള് കാലിയാണ്.കൊവിഡ് മാനദണ്ഡങ്ങള് പാലിക്കുന്നുണ്ടോയെന്ന് അറിയാന് പൊലീസിന്റെ കര്ശന പരിശോധനയും നടക്കുന്നുണ്ട്. പൂ വിപണി ഇങ്ങനെ നിലവില് പൂ വിപണിയല് ഒരു കിലോ നിരക്കില് ചെണ്ടുമല്ലി മഞ്ഞ 160, ചെണ്ടുമല്ലി ഓറഞ്ച് 160, അരളിപൂ 250, വെള്ള ജമന്തി 400, പിങ്ക് ചെമന്തി 300, ആസ്റ്റര് പൂ 300, റോസ് 300, ജമന്തി മാല ഒരു മുളം 30, വാടാമുല്ല 200 എന്നിങ്ങനെയാണ് വില.